Štefan Barták

Ing. Štefan Barták, CSc. (* 22. júl 1940 – † 9. jún 2019) bol slovenský politický a verejný činiteľ, primátor Bratislavy, poslanec Slovenskej národnej rady a člen Ústredného výboru Komunistickej strany Slovenska.

Od roku 1966 pôsobil v rôznych technických a politických funkciách.

V druhej polovici sedemdesiatych rokoch 20. storočia pôsobil Štefan Barták ako vedúci tajomník Okresného národného výboru Bratislava I., odkiaľ v roku 1980 postúpil na post tajomníka Mestského výboru KSS v Bratislave (do roku 1986). Od roku 1982 bol členom Ústredného výboru KSS, kde zotrval až do konca roka 1989.

21. februára 1986 bol na mimoriadnom zasadnutí Národného výboru hlavného mesta SSR Bratislavy zvolený za primátora. Na post nastúpil po Ladislavovi Martinákovi, ktorý bol primátorom Bratislavy od roku 1969. Počas Bartákovho pôsobenia na poste primátora hlavného mesta sa v roku 1986 začalo napr. s výstavbou novej budovy SND, do užívania bol odovzdaný posledný úsek západnej radiály, ktorý smeroval z Rusoviec na Most SNP, bola dokončená stavba nemocnice s poliklinikou na Šmidkeho ulici (dnes Ružinovská) a pod.

Na začiatku roku 1990 sa v Bratislave konala demonštrácia za jeho odstúpenie. V úrade zotrval do 1. marca 1990. Vo funkcii ho nahradil Roman Hofbauer, ktorý viedol hlavné mesto až do prvých demokratických volieb do orgánov samospráv v novembri 1990.

Vo volebnom období 19861990 bol aj poslancom Slovenskej národnej rady za volebný obvod č. II (Petržalka). Pôsobil v parlamentom výbore pre priemysel a stavebníctvo a neskôr aj vo výbore pre životné prostredie. V tomto období bol aj členom pracovnej skupiny, ktorá mala pripraviť nový zákon o hlavnom meste. Na začiatku roku 1990 bol spolu s ďalšími vysokopostavenými členmi komunistickej strany zbavený poslaneckého mandátu.

Referencie 

Slovenskí politici
Slovenskí komunálni politici
Primátori Bratislavy
Poslanci SNR
Politici KSS